Twee vas ná vermiste Boksburg-man se lyk gevind isWayne Alberts Die polisie het bevestig dat twee verdagtes in hegtenis geneem is nadat Wayne Alberts (32), wat op 14 Februarie in Boksburg verdwyn het, dood gevind is. Maroela Media het die naweek berig dat Alberts se liggaam gevind is. Hy het spoorloos verdwyn terwyl hy op pad was na sy ouers se huis in Boksburg. Die polisie kon egter nie oor die naweek enige besonderhede bekend maak nie. Lt.kol. Katlego Mogale, woordvoerder van die polisie, het Maandag gesê Alberts se liggaam is reeds op 15 Maart deur ŉ veiligheidswag in ŉ veld naby die Kliprivier gevind. Sy liggaam is na ’n lykshuis geneem. Die twee verdagtes is Vrydag in verband met die moord op Alberts in hegtenis geneem. Leon van Lingen, Alberts se pa, het Maandag aan Maroela Media gesê hy verstaan nie hoekom hulle nou eers uitvind hul seun is dood nie. Van Lingen het gesê dit is wel beter om ná langer as ’n maand se onbeantwoorde vrae te weet waar hul seun is. Alberts is omstreeks 21:40 op 14 Februarie in Madleystraat in Hughes, Boksburg-Noord, die laaste keer gesien. Drie mense is twee dae later in Sunnyside, Pretoria, in die motor waarmee Alberts gery het, aangekeer. Van Lingen het vroeër aan Maroela Media gesê daar was ŉ vuurwapen, dwelms en elektriese kabels in die silwer BMW. Die motor is in Van Lingen se naam geregistreer. Kapt. Colette Weilbach, polisiewoordvoerder, het aan Maroela Media gesê die drie verdagtes is in hegtenis geneem en aangekla van die onwettige besit van ŉ vuurwapen. Hulle het op 18 Februarie in die hof verskyn, maar die saak is teruggetrek vir verdere ondersoek en die verdagtes is hierna vrygelaat. Die verdagtes het glo later teruggekeer na die polisie en die motor teruggeëis. Volgens Van Lingen het hulle die motor vir hul prokureur as betaling gegee. ŉ Onbekende vrou het ook glo op 15 Februarie Alberts se selfoon geantwoord, en aan Alberts se vrou gesê hy slaap. Die foon is daarna afgeskakel. Alberts laat sy vrou en drie dogters agter. Klik hier vir alle vorige berigte oor Wayne Alberts op Maroela Media.